Was isch miis gröschta Problem siit miiner Kindheit? Dr Liabesentzug!  Miini Muater hät mii im Buch schu z'gschpüha geh, dass i ungewollt und nit willkomma bin.  Miini Grossmuater hät nit gross könna Liabi geh und hät trotzdäm no miar so viil mol das wenig Liabi entzoga, wenn sie z'Gfühl gha hän, i tigi zwenig guat folga.  Das Ganze isch nit besser worda, wo  d'Mama mit'nam neua Ma ins Hus gho isch.  Spöter denn in dr Liabi isch das Ganze witterganga: Liebesentzug um Liebesentzug. Ds Lotti hät's schu guat könna, sich z'Verschlüssa und nümma z'Reda. Was döt zum gliicha Thema alles no passiert  isch, han Dr schu verzällt.  Dia Fründin, won'i in da 80er Johr lang mitera ganga bin hät dära Eigaheit no d'Krona ufgsetzt: Rückzug ins Schnäckahus vu dr einta Sekunda zur andera. Immer wieder . . . und gar so oft völlig  ungrächtfertigt . . . immer  wieder dä grossi nagendi Schmerz, wo alti Wunda offgrissa und neui hinterloh hät.